Snow elnök antológiája

Versek Mona Awad - Antilányregény című könyvéhez

A verseket válogatta: „Karib-Könyvtár Kalózai” (azon belül Szajdek Réka)

Tartalomjegyzék:

Derecskei Réka Veron: Színez/ő………………………………………………………....2

Pilinszky János: Depresszió……………………………………………………………...3

Pilinszky János: Kórkép és hattyudal…………………………………………………….3

Pilinszky János: Akvárium……………………………………………………………….3

Pilinszky János: Szakitás…………………………………………………………………4

Pilinszky János: Életfogytiglan…………………………………………………………..5

Pilinszky János: Kapcsolat……………………………………………………………….5

Arany János: Ágnes Asszony…………………………………………………………….5

Arany János: Civilizávió…………………………………………………………………8

Oláh Szilárd: Főnixmadár………………………………………………………………..8

Lupsánné Kovács Eta: Fények-Árnyak.………………………………………………….9

Mikula István: True Love………………………………………………………………..10

Kőhegyi Antal: Találkozás………………………………………………………………11

Juhász Szilvia: Közöny………………………………………………………………….11

Juhász Szilvia: Súlyos teher……………………………………………………………..12

Derecskei Réka Veron: Színez/ő

Kértelek téged, hogy fess kékre,

Hogy olyan tudjak lenni végre,

Amilyet magadnak akartál,

Ám ecsetet nem ragadtál.

Kértelek, hogy színezz bordóra,

És ahogy eltelt köztünk néhány óra,

Azt hittem, közelebb jutok a szívhez,

De nem nyúltál színhez.

Kértelek, hogy mázolj sárgára,

Hogy mindkettőnk ráakadjon társára,

És bár végre rám nevettél,

Színt sehová sem kentél.

Kértelek, hogy használj lilát,

Hogy már ne találj bennem hibát,

És az legyek, akit szánsz magadnak,

Ám a színek nálad maradtak.

Kértelek, hogy kenj föl zöldet,

De az ecsetedet összetörted,

A palettát is elejtetted,

És a színt ki sem keverted.

Kértelek, hogy fess olyanra,

Amilyet magadnak szerettél volna,

És végre elmondtad, miért nem festettél:

Eleve az voltam, akit mindig is kerestél.

Pilinszky János: Depresszió

Anyám fényképét nézem a falon,

s még az ő egykor szeretett

pillantása is oly merev most,

merevebb egy kavicsnál. S ami rosszabb,

épp oly közönyös, mint az én

tekintetem, mely szembenéz vele.

Pilinszky János: Kórkép és hattyudal

Egy fehér kar a hófehér tükörről,

egy vézna szép kar kitartó erővel,

hideg spongyával a hideg üvegről

öröktől fogva próbál valakit,

valakit vagy valamit eltüntetni.

Pilinszky János: Akvárium

Nővérem az akváriumban

behuzódik a moszatok közé.

Éjjel-nappal keressük, hol van,

nénéi, gyerekei, unokája

keressük a nyálkás és idegen

lomb-levél sírban-temetőben.

Ágyán kuporog. Törmelék.

Remeg. Fölébred. Fölriad.

Rágyújt. Beszél. Hozzánk szól. Senkihez.

Ahogy egy halmadár

uszonyait verdesi, tördeli:

remeg és lüktet. Halmadár szeme

nem a szemünket keresgéli, csak

lukakat fúr. Nem számít, hogy hova,

csak luk legyen, bárkiben, bármiben,

ellenünk, ellenem, maga ellen,

luk, bármi áron.

Pilinszky János: Szakitás

Több tonnás egy csecsemő szoritása.

Háboru volt. Lovaskocsik és tankok

zörögtek, majd megálltak.

Több tonnás volt a szoritásom.

Majd pár kilós.

Majd semmi sem.

Valaki mégis, nem tudom ki,

valaki mégis színarany.

Pilinszky János: Életfogytiglan

Az ágy közös.

A párna nem.

Pilinszky János: Kapcsolat

Micsoda csönd, ha itt vagy. Micsoda

pokoli csönd.

Ülsz és ülök.

Vesztesz és veszitek

Arany János: Ágnes asszony

1.Ágnes asszony a patakban

Fehér lepedőjét mossa;

Fehér leplét, véres leplét

A futó hab elkapdossa.

Oh! irgalom atyja, ne hagyj el.

2.Odagyűl az utcagyermek:

Ágnes asszony, mit mos kelmed?

„Csitt te, csitt te! csibém vére

Keveré el a gyolcs leplet.”

Oh! irgalom atyja, ne hagyj el.

3.Összefutnak a szomszédnők:

Ágnes asszony, hol a férjed?

„Csillagom, hisz ottbenn alszik!

Ne menjünk be, mert fölébred.”

Oh! irgalom atyja, ne hagyj el.

4.Jön a hajdu: Ágnes asszony,

A tömlöcbe gyere mostan.

„Jaj, galambom, hogy’ mehetnék,

Míg e foltot ki nem mostam!”

Oh! irgalom atyja, ne hagyj el.

5.Mély a börtön: egy sugár-szál

Odaférni alig képes;

Egy sugár a börtön napja,

Éje pedig rémtül népes.

Oh! irgalom atyja, ne hagyj el.

6.Szegény Ágnes naphosszanta

Néz e kis világgal szembe,

Néz merően, - a sugárka

Mind beléfér egy fél szembe.

Oh! irgalom atyja, ne hagyj el.

7.Mert, alighogy félre fordul,

Rémek tánca van körűle;

Ha ez a kis fény nem volna,

Úgy gondolja: megőrűlne.

Oh! irgalom atyja, ne hagyj el.

8.Ím azonban, időtelve,

Börtönének zárja nyílik:

Ágnes a törvény előtt

Megáll szépen, ahogy illik.

Oh! irgalom atyja, ne hagyj el.

9.Öltözetjét rendbe hozza,

Kendőjére fordít gondot,

Szöghaját is megsimítja

Nehogy azt higgyék: megbomlott.

Oh! irgalom atyja, ne hagyj el.

10.Hogy belép, a zöld asztalnál

Tisztes őszek űlnek sorra;

Szánalommal néznek ő rá,

Egy se mérges, vagy mogorva.

Oh! irgalom atyja, ne hagyj el.

11.„Fiam, Ágnes, mit miveltél?

Szörnyü a bűn, terhes a vád;

Ki a tettet végrehajtá

Szeretőd ím maga vall rád.”

Oh! irgalom atyja, ne hagyj el.

12.„Ő bitón fog veszni holnap,

Ő, ki férjedet megölte;

Holtig vízen és kenyéren

Raboskodva bünhödöl te.”

Oh! irgalom atyja, ne hagyj el.

13.Körültekint Ágnes asszony,

Meggyőződni ép eszérül;

Hallja a hangot, érti a szót,

S míg azt érti: „meg nem őrül.”

Oh! irgalom atyja, ne hagyj el.

14.De amit férjéről mondtak

A szó oly visszásan tetszik;

Az világos csak, hogy őt

Haza többé nem eresztik.

Oh! irgalom atyja, ne hagyj el.

15.Nosza sírni, kezd zokogni,

Sűrü záporkönnye folyván:

Liliomról pergő harmat,

Hulló vizgyöngy hattyu tollán.

Oh! irgalom atyja, ne hagyj el.

16.„Méltóságos nagy uraim!

Nézzen Istent kegyelmetek:

Sürgetős munkám van otthon,

Fogva én itt nem űlhetek.”

Oh! irgalom atyja, ne hagyj el.

17.„Mocsok esett lepedőmön,

Ki kell a vérfoltot vennem!

Jaj, ha e szenny ott maradna,

Hová kéne akkor lennem!”

Oh! irgalom atyja ne hagyj el.

18.Összenéz a bölcs törvényszék

Hallatára ily panasznak.

Csendesség van. Hallgat a száj,

Csupán a szemek szavaznak.

Oh! irgalom atyja, ne hagyj el.

19.„Eredj haza, szegény asszony!

Mosd fehérre mocskos lepled;

Eredj haza, Isten adjon

Erőt ahhoz és kegyelmet.”

Oh! irgalom atyja, ne hagyj el.

20.S Ágnes asszony a patakban

Lepedőjét újra mossa;

Fehér leplét, tiszta leplét

A futó hab elkapdossa.

Oh! irgalom atyja, ne hagyj el

21.Mert hiában tiszta a gyolcs,

Benne többé semmi vérjel:

Ágnes azt még egyre látja

S épen úgy, mint akkor éjjel.

Oh! irgalom atyja, ne hagyj el.

22.Virradattól késő estig

Áll a vízben, széke mellett:

Hab zilálja rezgő árnyát,

Haja fürtét kósza szellet.

Oh! irgalom atyja, ne hagyj el.

23.Holdvilágos éjjelenkint,

Mikor a víz fodra csillog,

Maradozó csattanással,

Fehér sulyka messze villog.

Oh! irgalom atyja, ne hagyj el.

24.És ez így megy évrül-évre,

Télen-nyáron, szünet nélkül;

Harmat-arca hő napon ég,

Gyönge térde fagyban kékül.

Oh! irgalom atyja, ne hagyj el.

25.Őszbe fordul a zilált haj,

Már nem holló, nem is ében;

Torz-alakú ránc verődik

Szanaszét a síma képen.

Oh! irgalom atyja, ne hagyj el.

26.S Ágnes asszony a patakban

Régi rongyát mossa, mossa -

Fehér leple foszlányait

A szilaj hab elkapdossa.

Oh! irgalom atyja, ne hagyj el.

Arany János: Civilizáció

Ezelőtt a háborúban

Nem követtek semmi elvet,

Az erősebb a gyengétől

Amit elvehetett, elvett.

Most nem úgy van. A világot

Értekezlet igazgatja:

S az erősebb ha mi csinyt tesz,

Összeűl és - helybehagyja.

Oláh Szilárd: Főnixmadár

Egy nap majd megérted te is.

Én sem tudtam sokat magamról.

Keresem önmagamat,

S lehet, hogy soha nem találom meg.

Porba hulló fény, ez lesz belőlem.

S egy nap, amikor újjáéled, mint egy főnixmadár,

Megtalál téged a tűz karmaiban.

Újjászületik s elfeledi, mi volt.

Akkor majd nem az lesz, akit szerettél.

Mondd, miért nem fogadsz el olyannak, amilyen vagyok?

Miért akarsz megváltoztatni?

Én nem tudom, de ha kell, megteszem.

Amikor majd a csillagok lehullanak,

A tűzmadár szárnyain pihensz.

Ha újjászületik a porból, mint a tűzmadár,

Akkor már nem olyan lesz, mint rég.

Talán lehet, kiveszik belőle a szerelem,

De ezt te éred el, hogy ezt akarod.

Döntsd hát el, hogy mit is szeretnél!

Meg akarsz-e még változtatni,

Vagy elfogadsz olyannak, amilyen vagyok én?

Lupsánné Kovács Eta

Fények - Árnyak

Fények

Jöttél a fényes csillagokkal,

hoztad az élet színeit,

átfestetted a mindennapok

illanó álomképeit.

Jó lenne, ha velem maradnál,

régóta Téged vártalak,

mosoly rezdül a félhomályban...

varázslat ez a pillanat.

Árnyak

Káprázat volt a csillogásod,

nem láthattam az árnyakat,

de később, már a gyertyafényben

színehagyottnak láttalak.

Míg eltűntél az alkonyatban,

átrajzoltad az ábrákat,

magaddal vitted a színeket.

...Úgysem volt több, csak káprázat

 Mikula István: True Love

Kamu haj,

Kamu csók,

Kamu mellek,

Kamu bók.

Kamu köröm,

Kamu száj,

Kamu bőr,

Kamu nyál.

Kamu ruha,

Kamu szív,

Kamu pilla,

Kamu kéz.

Kamu mosoly,

Kamu könny,

Kamu sírás,

Kamu csönd.

Kamu búcsú,

Kamu vágy,

Kamu múltú

Kamu lány.

Kamu minden,

Kamu itten,

Kamu kincsem,

Kamu sincsen

Kőhegyi Antal: Találkozás

Volt egy lány, fiatal lelke áradó, szelíd folyó,

hullámot soha nem vetett, csak folyt csendesen.

Táplálták más, hűs, friss vizek, új hangot hozók,

figyelt, hallgatott, és csak mosolygott kedvesen.

De egyszer jött a hang, melyre szíve megremeg,

boldog volt, hitte, ez volt vágya, melyről álmodott.

Már nemcsak hallgatott, válaszolt, incselkedett,

és mély hullámot vetett, a lelke már nem nyugodt.

Kavarog, örvénylik a víz, harsogó, tajtékzó találkozás,

egybefonódik, ömlik minden, csodás, végtelen szenvedély.

Ölelkezve, birkózva, sodródó, vad, szerelmes áradás,

szűnik az idő, oldódik a lélek, véget nem érő szertelen kéj.

Hiába futunk most egy édes mederbe, ha a sors mást akar,

elválunk, más a cél számunkra, külön tengerbe visz utunk.

Hiányod végtelen szenvedés lesz, csak a szép emlék marad,

lásd, már medrünk kettészakadt, jobb, ha most búcsúzunk.

Van egy lány, fiatal lelke szomorú, szelíd folyó,

hullámot nem vet, csak folyik tovább csendesen.

Táplálják más, hűs, friss vizek, új hangot hozók,

de hinni már nem mer, hallgat, a múlton elmereng.

Dvihallyné Oszuskó Sarolta: Randevú

Szellő suhan álomszárnyon,

ezüstös Hold csillagágyon.

Puha bársony éj sötétje,

rávetül a Holdnak fénye.

Ezüsthíd a tó vizében,

fájó csend a messzeségben.

Hajnalpírra vár már az éj,

a napsugár majd visszatér.

Éj homállyal randevúzik,

aztán gyorsan elbúcsúzik.

Hold integet fényes Napnak,

külön úton elindulnak

Juhász Szilvia: Közöny

Suttogd el, ami fáj neked

ha akarod még segíthetek.

Lelkem összetört kapuját

kinyitja a képzelet.

Fátyolos köd övezi múltad

Szembeszáll az érzelem.

Kősziklákon koptatod lépted

Hisz már úgysem vagy velem.

Lelkedet átjárja a közöny

Ki voltál Te? - ismertelek?

Csalfa lélek, megfoghatatlan

Húsz éven át szerettelek.

Juhász Szilvia: Súlyos teher

Ártatlan vagyok

szemlesütve szembesültem

testem nehéz súlyával

farkasszemet néztem hosszan

sunyi mérlegpofával

övemet rég sutba dobtam

félkört fog be testemen

blúzaim is rám kövültek

mi történhetett velem

felszaladt rám úgy tíz kiló

nem is értem hogy lehet

kerékpáron is tekerek

naponta vagy két percet

és amikor megéhezek

bedobok egy nagy csokit

jutalom jár annak aki

súlyán ennyit dolgozik

nincs mese a mai naptól

bűnbeesés nincs nekem

mit tegyek ha ruhám nem jó

járjak talán meztelen